KIRJALLINEN KYSYMYS E-1302/02 esittäjä(t): Miquel Mayol i Raynal (Verts/ALE) komissiolle. Puolan kansallinen väestölaskenta.



Virallinen lehti nro 028 E , 06/02/2003 s. 0096 - 0097



KIRJALLINEN KYSYMYS E-1302/02 esittäjä(t): Miquel Mayol i Raynal (Verts/ALE) komissiolle (7. toukokuuta 2002) Aihe: Puolan kansallinen väestölaskenta Kansallinen väestölaskenta alkaa tämän vuoden toukokuussa Puolassa. Lukuisista esitettävistä kysymyksistä kaksi liittyy kansallisiin näkökohtiin: kansalaisuus ja kieli. Virallisesti Puolan viranomaiset sanovat, että jokaisella on oikeus ilmoittaa oma kansalaisuutensa. He myös vahvistavat, että väestölaskennan tekijöiden tulee laittaa kaikki vastaukset kyselylomakkeisiin sellaisina kuin ihmiset itse ovat ne antaneet ja noudattaa kyselyyn vastanneiden omia määritelmiä. Maan keskustilastotoimisto (Glowny Urzad Statystyczny GUS) on kuitenkin jo ilmoittanut, että vain yksitoista kansallisuutta tunnustetaan virallisesti väestölaskennan aikana. Esimerkiksi sleesialaisia ei oteta huomioon. Ylä-Sleesian alueellisessa lehdessä, jonka nimi on Dzien (Päivä), GUS:n viranomaiset antoivat 4. maaliskuuta 2002 tiedon, että väestölaskennan tekijät suostuttelevat sleesialaisia tunnustautumaan Puolan kansalaisiksi. Samassa artikkelissa GUS:n viranomaiset esittävät, että vaikka Sleesian kansalaisuus on ilmoitettu ja merkitty kyselylomakkeeseen, sitä ei otettaisi huomioon väestölaskennan aikana kerättyjen tietojen sähköisessä käsittelyssä. Onko komissiolla tietoja Puolan kansallisesta väestölaskennasta? Onko komissio tietoinen siitä, että kyselyyn vastanneen omaa kansalaisuuden määritelmää ei kunnioiteta? Aikooko komissio pyytää lisätietoja Puolan viranomaisilta? Onko komissio samaa mieltä siitä, että ainoa demokraattinen ja avoin tapa edetä on julkaista kansallisen väestölaskennan tulokset ilman manipulaatiota, sellaisina, että ne heijastavat täysin kansalaisten antamia vastauksia? Günter Verheugenin komission puolesta antama vastaus (6. kesäkuuta 2002) Komissio seuraa mielenkiinnolla kaikkien ehdokasmaiden väestönlaskentaa Puolan kansallinen väestönlaskenta mukaan luettuna. Komissio on ollut yhteydessä Puolan viranomaisiin väestönlaskennan ja erityisesti samanaikaisesti järjestettävän maatalouslaskennan tiimoilta. Tässä yhteydessä komissio haluaa muistuttaa, että laskennan oikeusperustana on Puolan kansallinen lainsäädäntö. Puolan väestönlaskentalomakkeessa on yksi kysymys, joka koskee kansallisuutta (etninen alkuperä/ryhmään kuuluminen): vastaajaa pyydetään ilmoittamaan, onko tämä puolalainen vai jotain muuta kansallisuutta, panemalla rasti kohtaan Puolalainen tai Muu. Jos vastaaja valitsee kohdan Muu, lomakkeessa on tyhjä tila kansallisuuden ilmoittamiseen. Vastaaja voi itse valita ilmoittamansa kansallisuuden, ja komissiolle on vakuutettu, etteivät väestönlaskennan suorittajat anna sitä koskevaa ohjeistusta. Näin ollen vastaaja voi täysin vapaasti valita ilmoittamansa kansallisuuden. Toinen kysymyksessä esitetty huolenaihe koskee tietojen käsittelyä. Komissiolle on vakuutettu, että lomakkeessa ilmoitettuja kansallisuuksia käytetään väestönlaskennan tuloksia laadittaessa. Arvoisan parlamentin jäsenen käyttämässä esimerkissä tämä tarkoittaa, että jos lomakkeessa kansallisuudeksi on merkitty sleesialainen, se hyväksytään kansallisuudeksi eikä vastaajaa luokitella tietojen käsittelyvaiheessa puolalaiseksi. Edellä esitetyn pitäisi varmistaa se, että väestönlaskennan tulokset edustavat tarkasti annettuja tietoja. Komissio jatkaa tiivistä yhteydenpitoa Puolan viranomaisiin tietojen keruun ja käsittelyn jatkuessa.